**ПРОИЗВОДСТВО ЗА НАЛАГАНЕ НА МЕРКИ ЗА ЗАЩИТА СРЕЩУ ДОМАШНОТО НАСИЛИЕ**

Настоящата процедура има за цел да опише производството за налагане на мерки за защита срещу домашното насилие.

Домашно насилие е всеки акт на физическо, сексуално, психическо, емоционално или икономическо насилие, както и опитът за такова насилие, принудителното ограничаване на личния живот, личната свобода и личните права, извършени спрямо лица, които се намират в родствена връзка, които са или са били в семейна връзка или във фактическо съпружеско съжителство. За психическо и емоционално насилие върху дете се смята и всяко домашно насилие, извършено в негово присъствие (чл. 2 ЗЗДН).

Държавата създава условия за изпълнението на програми за превенция и защита от домашно насилие и програми, осигуряващи помощ на пострадалите лица. Органите на изпълнителната власт извършват подбор и обучение на лицата, натоварени със защитата по ЗЗДН. Органите на изпълнителната власт и/или юридическите лица, регистрирани по реда на чл. 18, ал. 2 и 3 ЗСоцП и по реда на чл. 45 от Закона за юридическите лица с нестопанска цел, работят за защита на лицата, пострадали от домашно насилие. Посочените лица разработват, организират изпълнението и изпълняват специализираните програми и програмите за възстановяване (чл. 6, ал. 1-4 ЗЗДН).

Съгласно чл. 18, ал. 2 и 3 ЗСоцП, български физически лица, регистрирани по Търговския закон, и юридически лица, както и физически лица, извършващи търговска дейност, и юридически лица, възникнали съгласно законодателството на друга държава - членка на Европейския съюз, или на друга държава от Европейското икономическо пространство, могат да предоставят социални услуги само след вписване в регистър към Агенцията за социално подпомагане, а за предоставяне на социални услуги за деца до 18 години се изисква и издаване на лиценз.

Осъществяване на процедурата

I. Компетентен орган

Компетентен да наложи мярка за защита от домашното насилие е районният съд по постоянния или настоящия адрес на пострадалото лице (чл. 7 ЗЗДН).

II. Молител

Защита по реда на Закона за защита от домашното насилие може да търси всяко лице пострадало от домашно насилие, извършено от:

1. съпруг или бивш съпруг;

2. лице, с което се намира или е било във фактическо съпружеско съжителство;

3. лице, от което има дете;

4. възходящ;

5. низходящ;

6. лице, с което се намира в родство по съребрена линия до четвърта степен включително;

7. лице, с което се намира или е било в родство по сватовство до трета степен включително;

8. настойник, попечител или приемен родител;

9. възходящ или низходящ на лицето, с което се намира във фактическо съпружеско съжителство;

10. лице, с което родителят се намира или е бил във фактическо съпружеско съжителство (чл. 3 ЗЗДН).

Производството по издаване на заповед за налагане на мерки за защита срещу домашното насилие започва по молба на:

1. пострадалото лице, ако е навършило 14-годишна възраст или е поставено под ограничено запрещение;

2. директора на дирекция "Социално подпомагане", когато пострадалото лице е непълнолетно, поставено е под запрещение или е с увреждания;

3. брат, сестра, или лице, което е в родство по права линия с пострадалото лице;

4. настойника или попечителя на пострадалото лице.

III. Необходими документи

Производството по издаване на заповедта се образува по (чл. 8 ЗЗДН):

1. МОЛБА НА ПОСТРАДАЛОТО ЛИЦЕ;

2. молба на директора на дирекция "Социално подпомагане" (в случаите, когато пострадалото лице е непълнолетно, поставено е под запрещение или е с увреждания);

3. молба на брат, сестра или на лице, което е в родство по права линия с пострадалото лице;

4. молба на настойника или попечителя на пострадалото лице.

Молбата е писмена и съдържа (чл. 9, ал. 1 ЗЗДН):

1. имената, адреса и единния граждански номер на молителя, адреса на дирекция "Социално подпомагане"; в случай че пострадалото лице не може или не желае да разкрие постоянния или настоящия си адрес, то може да посочи друг адрес;

2. имената и настоящия адрес на извършителя или друг адрес, на който може да бъде призован, включително телефон и факс;

3. данни за семейната, родствената или фактическата връзка между пострадалото лице и извършителя;

4. датата, мястото, начина и други факти и обстоятелства за извършеното домашното насилие;

5. подпис.

Към молбата на пострадалото лице се прилага и ДЕКЛАРАЦИЯ ОТ МОЛИТЕЛЯ ЗА ИЗВЪРШЕНОТО НАСИЛИЕ (чл. 9, ал. 3 ЗЗДН).

Съдът по искане на молителя служебно изисква за извършителя:

1. справка за съдимост;

2. справка за наложени мерки по ЗЗДН и

3. удостоверение дали се води на психиатричен отчет (чл. 9, ал. 4 ЗЗДН).

IV. Вътрешен ход на процедурата

А. Заповед за защита

В случай на домашно насилие пострадалото лице има право да се обърне към съда за защита.

В случаите, когато има данни за опасност за живота или здравето на пострадалото лице, то може да подаде и МОЛБА до органите на Министерството на вътрешните работи (МВР) за предприемане на мерки съгласно Закона за Министерството на вътрешните работи.

По искане на пострадалото лице всеки лекар е длъжен да издаде документ, в който писмено да удостовери констатираните от него увреждания или следи от насилие (чл. 4 ЗЗДН).

МОЛБАТА за образуване на производство за налагане на мерки за защита срещу домашното насилие се подава в срок до един месец от акта на домашно насилие, завежда се в специален регистър и се разпределя в деня на постъпването (чл. 10 ЗЗДН).

В деня на постъпване на молбата съдът насрочва открито съдебно заседание в срок не по-късно от един месец, като заедно с призовката и преписа от молбата с приложенията съобщава на ответника задължението му за представяне на доказателства.

В случаите по чл. 8, т. 2 и 4 ЗЗДН се призовава и пострадалото лице.

При необходимост призовката се връчва със съдействието на полицейските органи или на кмета (чл. 12 ЗЗДН).

В случаите по чл. 8, т. 2 и 4 ЗЗДН съдът служебно конституира като страна пострадалото лице (чл. 9, ал. 2 ЗЗДН).

В производството по издаване на заповед за защита са допустими доказателствените средства по ГПК, както и следните доказателствени средства:

1. протоколи, доклади и други актове, издадени от дирекциите "Социално подпомагане", от лекари, както и от психолози, консултирали пострадалото лице;

2. документи, издадени от юридически лица, извършващи социални услуги и вписани в регистър към Агенцията за социално подпомагане;

3. ДЕКЛАРАЦИЯ по чл. 9, ал. 3 ЗЗДН.

Когато няма други доказателства, съдът издава заповед за защита само на основание приложената декларация по чл. 9, ал. 3 ЗЗДН (чл. 13 ЗЗДН).

В случаите на домашно насилие пострадалото лице има право да иска копие от протокола за предупреждение, който се съставя по реда на чл. 56 ЗМВР (чл. 56, ал. 3 ЗМВР).

Когато от данните в молбата е видно, че органите на МВР и другите държавни органи разполагат с писмени доказателства за извършено домашно насилие, те незабавно издават заверени преписи от тях при поискване от страна на пострадалото лице, на негов представител или пълномощник, или по искане на съда. За неиздаване на документ или препис от документ, на лицето, което е трябвало да го издаде, съдът налага глоба в размер 100 лв. по реда на ГПК (чл. 14 ЗЗДН).

Съдът се произнася с решение в открито заседание. При уважаване на молбата съдът издава заповед за защита, с която налага една или повече мерки за защита (чл. 15 и 16, ал. 1 ЗЗДН).

Заповедта трябва да съдържа предупреждението за последиците от неизпълнението й по чл. 21, ал. 3 ЗЗДН.

Решението и заповедта се връчват на страните, а когато е наложена мярка по чл. 5, ал. 1, т. 1, 2 и 3 ЗЗДН - и на районното управление на МВР по настоящия адрес на извършителя и на пострадалото лице (чл. 16, ал. 2 и 3 ЗЗДН).

Б. Обжалване на заповедта за защита

Решението може да се обжалва пред окръжния съд в 7-дневен срок от връчването му, като обжалването не спира изпълнението на заповедта.

Жалбата се подава чрез съда, постановил решението, с препис за другата страна.

Районният съд изпраща препис от жалбата с приложенията на другата страна, която в тридневен срок от получаването им може да направи възражения, както и да посочи нови доказателства. След изтичане на този срок жалбата заедно с приложенията и възраженията се изпраща на окръжния съд.

Окръжният съд разглежда жалбата в 14-дневен срок в открито заседание с призоваване на страните по реда на чл. 12 ЗЗДН и се произнася с решение по същество, с което оставя в сила, отменя или изменя обжалваното решение. Когато изменя заповедта, съдът издава нова заповед.

Решението на окръжния съд е окончателно (чл. 17, ал. 1, 3-6 ЗЗДН).

В. Заповед за незабавна защита

Когато молбата съдържа данни за пряка, непосредствена или последваща опасност за живота или здравето на пострадалото лице, районният съд в закрито заседание без призоваване на страните издава заповед за незабавна защита в срок до 24 часа от получаването на молбата. Заповедта се връчва на страните и се изпраща служебно до районното управление на МВР.

Когато от данните по делото е видно, че е необходимо да се предприемат мерки по ЗЗДт, съдът уведомява директора на дирекция "Социално подпомагане".

Съдът насрочва открито съдебно заседание в срок не по-късно от един месец, като заедно с призовката и преписа от молбата с приложенията съобщава на ответника задължението му за представяне на доказателства.

В случаите по чл. 8, т. 2 и 4 ЗЗДН се призовава и пострадалото лице.

При необходимост призовката се връчва със съдействието на полицейските органи или на кмета (чл. 18 ЗЗДН).

Заповедта за незабавна защита не подлежи на обжалване и има действие до издаването на заповедта за защита или на отказа на съда (чл. 19 ЗЗДН).

V. Такси

При подаване на молба по реда на чл. 8 ЗЗДН, не се внася държавна такса.

При издаване на заповедта съдът възлага държавната такса и разноските по делото на извършителя на домашното насилие.

При отказ за издаване на заповед или при отмяна на заповедта, държавната такса и разноските по делото се заплащат от молителя, освен когато молбата е за защита на лица, които не са навършили 18-годишна възраст, както и на лица, поставени под запрещение, или лица с увреждания (чл. 11 ЗЗДН).

За държавните такси се прилагат разпоредбите на Тарифа № 1 и Тарифата за държавните такси, които се събират от съдилищата по Гражданския процесуален кодекс (ГПК).

Резултат от процедурата

Като резултат от процедурата при уважаване на молбата съдът издава заповед за защита, с която налага една или повече мерки за защита (чл. 16, ал. 1 ЗЗДН).

Защитата срещу домашното насилие се осъществява чрез:

1. задължаване на извършителя да се въздържа от извършване на домашно насилие;

2. отстраняване на извършителя от съвместно обитаваното жилище за срока, определен от съда;

3. забрана на извършителя да приближава пострадалото лице, жилището, местоработата и местата за социални контакти и отдих на пострадалото лице при условия и срок, определени от съда;

4. временно определяне местоживеенето на детето при пострадалия родител или при родителя, който не е извършил насилието, при условия и срок, определени от съда, ако това не противоречи на интересите на детето;

5. задължаване на извършителя на насилието да посещава специализирани програми;

6. насочване на пострадалите лица към програми за възстановяване.

Мерките по чл. 5, ал. 1, т. 2, 3 и 4 ЗЗДН се налагат за срок от три до 18 месеца. Мярката по т. 4 по-горе не се налага при висящ съдебен спор между родителите по упражняване на родителските права, по определяне местоживеенето на детето или режима на личните отношения.

Във всички случаи съдът с решението по чл. 15, ал. 1 ЗЗДН налага на извършителя и глоба в размер от 200 до 1000 лв. (чл. 5 ЗЗДН).

Заповедта за защита подлежи на незабавно изпълнение (чл. 20 ЗЗДН).

Полицейските органи следят за изпълнението на заповедта, когато с нея е наложена мярка по чл. 5, ал. 1, т. 1, 2 и 3 ЗЗДН. Ако е наложена мярка по чл. 5, ал. 1, т. 2 ЗЗДН и извършителят откаже доброволно да я изпълни, той се отстранява от съвместно обитаваното жилище със съдействието на полицейските органи от районното управление на МВР по местонахождението на жилището.

При неизпълнение на заповедта на съда, полицейският орган, констатирал нарушението, задържа нарушителя и уведомява незабавно органите на прокуратурата (чл. 21 ЗЗДН).

За наложените глоби и присъдените държавни такси и разноски съдът издава служебно изпълнителен лист (чл. 22 ЗЗДН).